Søren Egge Rasmussen (EL), 2019-11-21:
Jamen jeg er utålmodig, og det er jo, fordi opgaven er så stor.
Opgaven med at omstille transportsektoren bliver større, når man vedtager det her lovforslag.
Det er jo et lovforslag, som hvis man ser på det globalt, CO 2 -mæssigt ikke har nogen fordele, og det er ikke det, vi har brug for at bruge 210 mio. kr. på.
Jeg synes, det er lidt grotesk, når man sådan hører om de her finanslovsforhandlinger og de små beløb, der er i det, hvor svært det er at trække penge op af de forskellige reserver og cigarkasser.
På trods af at vi har en overordentlig god økonomi i Danmark, er det svært at lande en grøn finanslov, hvor man virkelig prioriterer det grønne område.
Derfor er det meget svært at se sådan en økonomiopstilling, hvor man så lige finder ud af at imødekomme EU's krav og bruge 210 mio. kr. på det.
Hvis man virkelig vil, kan man åbenbart, og det er jo altid rart at vide inden for politik.
Man kunne også kalde det fødevarebaserede biobrændstoffer.
Det er jo sådan set rapsolie, sojaolie og åbenbart ikke så meget palmeolie, som kommer i tanken og ikke bruges i løsninger, der kan være med til at brødføde verden.
Årsagen til problemet er jo den tidligere regering.
Vi har sådan set et fornuftigt energiforlig fra 2012, og der står det nævnt ganske kort, at man skal gå efter at leve op til VE-direktivets krav om 10 pct.s vedvarende energi i transportsektoren, og det er formuleret så bredt, at det er i transportsektoren.
Det vil sige, at man kunne lave aftaler, hvor man satsede mest på den kollektive trafik.
Man kan lave aftaler, hvor man satser meget på de kommende elbiler.
Der er sådan set flere måder at løse det her på.
Vi har altså haft en borgerlig regering i 4 år, som jo har gjort det stik modsatte.
Når man kigger i Danmarks Statistik, vil man se, at CO 2 -belastningen fra vores biltransport er steget de seneste år.
Det er jo, fordi vi har fået flere biler.
Man har nedsat afgifterne, så folk har haft råd til at købe større biler, og det er jo så endt med, at CO 2 -udslippet fra den danske bilpark er vokset de sidste par år.
Hvad kunne man så ellers have gjort i stedet for at arbejde så meget for at nedbringe registreringsafgifter?
Ja, man kunne jo have taget teten og fået elektrificeringen af samfundet til at komme op i gear.
Det er jo grotesk at tænke tilbage på, at den tidligere statsminister i åbningstalen i 2018 kom frem med det her om, at der nu skulle til at være en million elbiler.
Det var for at være dobbelt så god som Socialdemokratiet, som på det tidspunkt kun havde en halv million elbiler i deres visioner.
Så der var jo en forventning om, at der skulle ske noget: at man sådan set ville gøre noget i forbindelse med, at man startede nogle forhandlinger om en grønnere transport.
Det kørte i oktober-november sidste år.
Der var masser af bilag.
Det var alle partier bag energiforliget, der var inviteret.
Der blev svaret på rigtig mange spørgsmål, og det drejede sig jo bl.a. om elbusser, om, hvordan vi kunne sikre ladefaciliteter for elbusser, om, hvordan vi kunne fremme, at forskellige dele af bilsektoren blev omstillet til elbiler.
Der var også spørgsmål om, at der kunne være nogle ting, som generelt kunne fremme, at vi fik flere elbiler i Danmark.
Det lykkedes så ikke på det tidspunkt at lave en aftale med den daværende opposition.
Det lykkedes ikke engang at lave en aftale med DF.
Så man lavede intet.
Man lavede intet, der kunne trække i den rigtige retning i det sidste år, hvor en Venstreledet regering havde magten.
Det er jo dybt pinligt, og så kan jeg da godt forstå, at en ny minister tænker, at vi skal overholde de forskellige direktiver i EU.
Det lyder alvorligt, og ja, det er alvorligt, og jeg ser da også, at det kunne være udfordrende for ministeren at skulle ende i fængsel eller deslige.
Jeg ved ikke, hvad straffen er i sådan nogle krænkersager.